
סדר היום:
מימון תרופה למחלת ה- SMA – לבקשת חברי הוועדה, בהשתתפות שר הבריאות מר יעקב ליצמן.
נכחו:

חברי הוועדה: 
משה גפני – היו"ר
יצחק וקנין – מ''מ היו''ר
נאוה בוקר

איתן ברושי

יצחק הרצוג

אורן אסף חזן

אחמד טיבי

מיקי לוי

מנחם אליעזר מוזס

בצלאל סמוטריץ

רחל עזריה

חמד עמאר

עודד פורר

יואב קיש

מיקי רוזנטל
חברי הכנסת:
קארין אלהרר

חיים ילין

מוסי רז
איציק שמולי
מוזמנים: 
	
	
	שר הבריאות יעקב ליצמן

	מנכ"ל משרד הבריאות
	–
	משה בר סימן טוב

	רפרנט בריאות באג"ת, משרד האוצר 
	–
	אורן גבע

	לשכה משפטית, משרד האוצר 
	–
	ינון גוטגליק

	חברת ועד לנוירולוגיה ילדים, ההסתדרות הרפואית בישראל 
	–
	אביבה פתאל-ולבסקי

	ראש אגף הרפואה, שירותי בריאות כללית 
	–
	ניקי ליברמן

	ילד חולה SMA
	–
	אלעזר פאלק

	הורה לילד חולה SMA
	–
	אלחנן פאלק

	הורה לילד חולה SMA
	–
	מרים פאלק

	אבא, אריסון השקעות 
	–
	אלי בן ברון

	הורה לילד חולה, עמותת SMA בישראל 
	–
	קרן בן ברון

	אימא לילד עם SMA, עמותת SMA בישראל 
	–
	קמילה שטרית

	חולה SMA, עמותת SMA בישראל 
	–
	רון שטרית

	ילד חולה SMA, עמותת SMA בישראל 
	–
	עומר בן ברון

	הורה, עמותת משפחות SMA, עמותת SMA בישראל 
	–
	אלי סעדיה

	צוות מנהל עמותת משפחות SMA, עמותת SMA בישראל 
	–
	מיכל רוזנטראוב

	אימא, עמותת SMA בישראל 
	–
	הודיה ניסנקורן

	הורה לילד חולה, עמותת SMA בישראל 
	–
	אדם נאתחו

	הורה, עמותת SMA בישראל 
	–
	כרמית כץ

	פעילה בעמותה, עמותת SMA בישראל 
	–
	רימה וייסברג

	הורה, עמותת SMA בישראל 
	–
	אורן כץ

	ילדה, עמותת SMA בישראל 
	–
	ליקה וייסברג

	מלווה, עמותת SMA בישראל 
	–
	ענת גרוס

	דובר, עמותת SMA בישראל 
	–
	זיו גולדפישר

	אבא לילד חולה, עמותת SMA בישראל 
	–
	עודד איתן

	חוקרת UCLA  אוניברסיטת קליפורניה בלוס אנג'לס 
	–
	יעל עשור

	כתב ועדות, תאגיד השידור הישראלי 
	–
	גיא מולדובסקי

	מוזמן/ת
	–
	ספיר עטרי

	שדלן/ית (גורן עמיר יועצים בע"מ ), מייצג/ת את שירותי בריאות כללית
	–
	יהושע שלמה זוהר

	שדלן/ית (פרילוג בע"מ), מייצג/ת את שקמים
	–
	רות פרמינגר

	שדלן/ית (גלעד יחסי ממשל ולובינג), מייצג/ת את עמותת צעדים קטנים (לקוחות קבועים נוספים שנושא הישיבה נוגע אליהם באופן ישיר: ההסתדרות הרפואית בישראל) 
	–
	שושי שטוב

	שדלן/ית
	–
	במבי אריאלה צורי


ייעוץ משפטי:
שיר שפר
מנהל/ת הוועדה:
טמיר כהן
רישום פרלמנטרי:
חנה כהן
מימון תרופה למחלת ה-SMV – לבקשת חברי הוועדה
בהשתתפות שר הבריאות מר יעקב ליצמן
היו"ר משה גפני:

בוקר טוב, אני מתכבד לפתוח את ישיבת ועדת הכספים. שר הבריאות הודיע לי שהוא נמצא בישיבת ממשלה, אבל ביקשתי שיבוא. כמובן שאנחנו מתכבדים בעובדה שהמנכ"ל, משה בר סימן טוב, כאן. אנחנו מעלים את הנושא של מימון תרופה למחלת ה-SMA. זאת בקשה של חברי הוועדה שעלתה פה כמה פעמים. 
חבר הכנסת שמולי, בבקשה. 

איציק שמולי (המחנה הציוני):
תודה רבה, אדוני היושב-ראש. 

היו"ר משה גפני:
אתה ביקשת לדבר על המחלה - - - 

איציק שמולי (המחנה הציוני):
על שתי המחלות. 

היו"ר משה גפני:
אבל ה-SMA זה הנושא. 

איציק שמולי (המחנה הציוני):
תודה רבה, אדוני היושב-ראש, על זה שנעתרת באופן דחוף והבנת את הדחיפות של העניין, כמובן גם למנכ"ל שמכבד אותנו בנוכחותו. גם יואב קיש, גם בצלאל סמוטריץ וגם אני, יחד עם חברים נוספים – קארין ואנשים נוספים – שהיו בשדולה בשבוע שעבר, בעצם הבנו את חומרת העניין ואת דחיפותו. בואו נגיד כבר בראשית הדרך על מה אנחנו מדברים: אנחנו מדברים על 80 ילדים שחולים במחלת ה-SMA, מבחינתי גם 15 נוספים שחולים במחלת הדושן, שבשני המקרים, אדוני היושב-ראש, נמצאה לפני מספר חודשים תרופה שלא רק שהיא עוצרת את המחלה פרוגרסיבית. בואו נגיד על מה אנחנו מדברים – זו מחלה שבה הילדים מאבדים באופן אכזרי ביותר את התפקודים בזה אחר זה, כולל התפקוד של הנשימה, עד שלמרבה הצער הם גם נקטלים ומתים. לפני מספר חודשים נמצאה תרופה שלא רק שהיא יכולה לעצור את ההידרדרות הזאת, היא גם מחזירה תפקודים. 
אז קודם כל בואו נגיד מה עומד פה על הפרק. מה שעומד פה על הפרק זה הצלת חיים של עשרות ילדים במדינת ישראל. נקודה. כל מי שיושב פה ובוחר לטמון את הראש בחול או להוריד אותו מתחת לשולחן ולהתעלם מהעובדה הזאת, זו בושה גם שלו, אבל גם של כל המוסד הזה. 

בשבועות הקרובים, אדוני היושב-ראש, הולכים לעוף פה מיליארדים מכיוון אחד לכיוון אחר. אני באמת תקווה שהכנסת תתעלה על עצמה ותצליח באחת ההעברות התקציביות לשים רגל בדלת ותוכל בסך הכל לבצע את מה שעשו מדינות אחרות, כמו צרפת ויפן: למצוא מימון לתרופה למחלת ה-SMA והדושן. בתוך הסל, מעל הסל, מעל השולחן, מתחת לשולחן, זה לא אכפת לי. מה שאנחנו רוצים לעשות זה להציל את החיים של הילדים. ונכון, זה עולה כסף. זה עולה כסף, אבל בתקציב מדינה של 450 מיליארד שקל, שמישהו יסתכל על הילדים האלה בעיניים ויגיד שאין כסף בשבילם. 
משפט אחרון, אדוני היושב-ראש, כרגע יש בקופה 16 מיליארד שקל עודפים. 16 מיליארד שקל. העלות, ככל שאנחנו מבינים אותה, היא 160 מיליון שקל. אחוז אחד. אחוז אחד, זה מה שאנחנו צריכים כדי להציל את החיים של הילדים. על זה אנחנו נלחמים, ולא נשקוט ולא ננוח בבית הזה עד שיימצא הפתרון. 

היו"ר משה גפני:

תודה רבה. יואב קיש. 

יואב קיש (הליכוד):

תודה, כבוד היושב-ראש. קשה לי לחשוב איך אני מתחיל את הדיון. מאבק משפחות ה-SMA נמשך לדעתי כחודשיים. בפגרה עשינו כינוס מיוחד של השדולה למחלות נדירות. זה מאבק שלא ניתן להתעלם ממנו, ולא מעניינים אותי התירוצים של כחלון, והמטרה פה זה כחלון. אנחנו צריכים להציל את החיים של הילדים האלה. אני עבדתי על זה – ויושב פה מנכ"ל משרד הבריאות – ובמשרד הבריאות יש נכונות והם מבינים את המשמעות. אבל  משרד האוצר – "יש סל תרופות", "אני לא יודע אם יהיה תקציב". אני רוצה לצאת מהוועדה הזאת, כבוד היושב-ראש, עם תשובה מאוד ברורה: המתווה להשגת התקציב ואיך זה קורה. נקודה. שום דבר אחר לא. זו לא עוד ועדה כמו שעשינו את השדולות שבאו אנשים והציגו. אתה תשמע פה סיפורים שקורעים את הלב. אנחנו לא יכולים לעמוד מנגד. 
זה מאוד פשוט. אני לא רוצה לחשוב, חס וחלילה, עוד חצי שנה מהיום כשלא יהיה את התקציב הזה, ואנחנו נצטרך להיות בהלוויה של אחד הילדים. זה המצב למי שלא מבין את זה. ואני אגיד יותר מזה: כחלון, זה המצב וצריך פתרון. 

בעניין הזה אני לא אוותר ואנחנו נמשיך להילחם, וה-SMA זו משימה ראשונה וכן כל נושא המחלות הנדירות. הגשנו הצעת חוק שתגדיר סל תרופות ייעודי למחלות נדירות, בפתרון ארוך-טווח שלשם צריך ללכת. אי אפשר להכניס את זה לסל התרופות הרגיל. צריך להבין שזה כסף חברתי. למה הכוונה? אותן משפחות שעולם הרפואה המודרני מצא להן פתרון לא יכולות לממן את התרופה בלי שאנחנו, כחברה, נתגייס. יש פה משימה חברתית שלנו להציל את הילדים האלה. 

לא ניתן להתעלם מזה ולכן אנחנו צריכים לצאת מפה עם מתווה, שאני מקווה שיציג מנכ"ל משרד הבריאות, איך הדבר הזה קורה, מה המקורות שצריך. לעניין הזה, אני אומר לכולם: אנחנו נמשיך ללחוץ עד שזה יקרה. נ-קו-דה. 
היו"ר משה גפני:

תודה רבה. חבר הכנסת יצחק הרצוג. 

יצחק הרצוג (המחנה הציוני):
תודה רבה לך, אדוני היושב-ראש. הדברים המרגשים שאמרו חבר הכנסת שמולי וחבר הכנסת קיש נגעו ללב. הם אמרו דברים שכולנו תומכים בהם. אני רוצה להוסיף עוד שתי נקודות: הדבר הראשון, גם בחשבון הלאומי – סליחה שאני יורד למשהו קר ומתחשבן – גם לשיטת האוצר שבודק את העלות למשק, הרי הטיפול בילדים החולים אלמלא המחלה, אורך שנים, ואז זה נופל על עולם הרווחה והבריאות בכל הצורות. התרופה הזאת היא בשורה אדירה, פריצת דרך נדירה בעולם הרפואי, ולכן זו הזדמנות עצומה גם להציל חיים וגם המשק הלאומי לא ייפגע. 
הדבר השני, שאני חושב שמוסכם על כולם, צריכה לצאת מפה דרישה, קריאה מובהקת עם הסדר שמציע קיש, אבל אני גם חושב שצריך לתבוע מהיבואנים וספקי התרופות להוריד את המחירים ככל שרק ניתן, למרות שזו תרופה חדשה ולכן בשלב הראשון היא יקרה יותר. 

היו"ר משה גפני:

תודה רבה. קארין אלהרר. 

קארין אלהרר (יש עתיד):

תודה רבה, אדוני היושב-ראש. אני חושבת שהדברים נאמרו בגדול. קרה לילדים האלה נס. אי אפשר לתת הגדרה אחרת, טובה יותר, לדבר הזה שקרה. קרה נס, יש הרבה מאוד מחלות שהלוואי ויימצא להן פתרון. למחלה הספציפית הזאת באמת נמצא. 

צריך להבין, זו לא רק תרופה שהיא מאריכת חיים. יש לא מעט תרופות כאלה, אבל זו תרופה שעושה את הדבר הבלתי אפשרי ומחזירה את המצב לתקין - מילדים שלא יכולים לבצע פעולות יום-יום והם תלויים בין חיים למוות, לילדים שיכולים לעשות את כל פעולות היום-יום של כל אדם אחר. תחשבו רגע, כל אחד, מה זה אומר. אני לא חושבת שבכנסת או בממשלה יש הזדמנות פז כזאת לקבל החלטה שהיא כל כך קרדינלית, שהיא הצלת חיים פלוס יכולת להתנהל בחיי היום-יום בצורה התקינה והנורמלית. 

אני אומרת לך, אדוני היושב-ראש, בהמשך לדיון שהתקיים פה אתמול, על הקיצוצים הרוחביים שרוצים לעשות, וכן הדיון שיבוא לכאן מייד כשנסיים את זה  על מיליארדי השקלים שרוצים לקחת, אלה באמת תקציבים זעומים בעלות מול תועלת. 
אני מצטרפת לחבריי שדיברו קודם. לא נצא מכאן, בין אם בדיון הזה ובין אם בדיון מעקב, בלי שתתקבל החלטה עם לוח זמנים. 

אדוני היושב-ראש, אנחנו נמצאים בתחילתו של החורף. החורף הוא עונה קריטית עבור הילדים האלה. אם אנחנו לא נמצא את הפתרון עכשיו, ייתכן וזה יהיה על הראש של הממשלה הזאת שאנחנו ניפרד מילדים כי הם יכלו - - - 

היו"ר משה גפני:

לא, לא ניפרד. 

קארין אלהרר (יש עתיד):
לא, אדוני, צריך להבין את החומרה של הדברים. 

אני חושבת שזה לא צריך להגיע לסל הבריאות. אל תגידו סל הבריאות, כי ועדת סל הבריאות תפרסם את מסקנותיה רק בינואר. כולם מבינים שהתקציב של סל הבריאות לא יוכל להכיל את זה. זו תוכנית חירום לאומית. תודה. 
היו"ר משה גפני:

תודה רבה. חיים ילין, ואחריו – מיקי לוי ואחמד טיבי. 

חיים ילין (יש עתיד):
כבוד היושב-ראש, אני שואל את עצמי – וזאת שאלה ברמה הערכית – מה המשמעות של להיות חבר כנסת אם לא להילחם למען הילדים האלה. יש לנו מלחמות יום-יומיות, אבל לבוא ולנסות להילחם על תקציב שבעצם מציל את החיים של יותר מ-40 ילדים, זה דבר שאנחנו לא חווינו אותו בכנסת ישראל, לפחות לא במושב הזה. לא חווינו את זה. כבוד היושב-ראש, אני כבר לא יודע מה יותר עצוב בסיפור - אם לא היתה תרופה ואז יודעים מה הסוף או אם יודעים שיש תרופה, אבל אי אפשר לתת אותה בגלל שאין תקציב. אין לי מושג מה יותר נכון או לא נכון, אבל אני אגיד לכם שני דברים: כאשר כל ח"כ מהקואליציה, ואני לא בא נגד זה, אבל כדי להסביר את האבסורד, מקבל בין 10 ל-20 מיליון שקל לכל הממתקים שהוא רוצה לחלק, ומחלקים ככה מיליונים. הנה, אני קורא לארבעה ח"כים, שכל אחד מהם מקבל 20 מיליון שקל, לתרום אותם למען הילדים. אין פרופורציה בין הפוליטיקה לבין הצלת חיים. לא ייתכן – בפעם הראשונה אני אומר את זה פה בגלוי  וחייבים לרתום את הפוליטיקה, שהיא לא תמיד נקייה ולא נחמדה ולא ישרה, למשהו שמציל חיים. באותו רגע זו תהיה המהות שלנו כחברי כנסת. 
היו"ר משה גפני:

תודה רבה. אני מבקש לקצר, משום שהישיבה אינה ארוכה ואני רוצה את התשובות של משרד הבריאות ולצאת עם תוכנית. 

מיקי לוי, ואחריו – אחמד טיבי. 

מיקי לוי (יש עתיד):
אני מבקש, אדוני, אני עמלתי על זה, תיתן לי שתי דקות ואל תפריע לי. 

היו"ר משה גפני:

אני אף פעם לא מפריע לך, אני רק מבקש שאנחנו נגיע להתכנסות. 

מיקי לוי (יש עתיד):
48 מיליון שקלים נוספו השנה לגרעינים תורניים שקשורים לשר אורי אריאל. ככה, בשנייה; 180 מיליוני שקלים נוספו ב-13 ביולי לחטיבה להתיישבות; 42 מיליון שקלים הועברו ב-3 ביולי להגדלת תקציב משרד הדתות; 4 מיליארד שקלים עולים ההסכמים הקואליציוניים של הממשלה הזאת; 10 מיליוני שקלים ניתנו לחברת הכנסת נאוה בוקר בליל אישור התקציב; 40 מיליון למיקי זוהר; 24 מיליון לדוד ביטן; לדוד אמסלם 10 מיליוני שקלים; עלות מימון למשנים לסמנכ"לי משרדי ממשלה, לא מזמן – 35 מיליוני שקלים. אוטו, מנכ"ל, מזכירה, יועץ, אחזקת לשכה ומה שאתם רוצים; הצעת חוק מימון פריימריז – 40 מיליון שקלים – של חבר הכנסת אמסלם; יישום החלטת ממשלה 2238, שעניינה מענה להוצאות מיוחדות ל-2016 – רשויות מקומיות – עוד 27 מיליוני שקלים.

160 מיליון שקלים למימון תרופה מצילת חיים לילדים חולי SMA אין? אין לממשלה הזאת?
קארין אלהרר (יש עתיד):

200.

מיקי לוי (יש עתיד):
200. 

חיים ילין (יש עתיד):
זה לשנתיים.

מיקי לוי (יש עתיד):
כן, ברור. אולי נביא את דוד שמרון, אדוני, לאור ההתפתחויות של הימים האחרונים, שייצג את המשפחות ואז אולי יימצא הכסף. מה אנחנו מדברים? 80 ילדים שנמצאים בסכנת חיים מיידית. זה הכל. לממשלה הזאת יש כסף, אדוני, אנחנו בוועדת הכספים יודעים, אנחנו מגלגלים מיליארדים. אנחנו יודעים בדיוק מה עודפי התקציב, אז שלא יגלגלו את המשפחות האלה. אנחנו יודעים כמה כסף יש פה. אם לא היה כסף, הייתי אומר שאין כסף. יש כסף להצלת הילדים, כולנו מתגייסים. 

היו"ר משה גפני:
תודה רבה. אחמד טיבי, ואחריו – מיקי רוזנטל. 

אחמד טיבי (הרשימה המשותפת):
תודה, אדוני היושב-ראש. מחלת ניוון השרירים היא סיבת המוות הנפוצה ביותר במחלות גנטיות בילדים. כפי שכולכם הזכרתם ושיננתם, לאחרונה מדובר בפריצת דרך במציאת תרופה – ספינרזה – שהשם המדעי שלה הוא Nusinersen . אין ספק שה-SMA, וכדאי גם להזכיר את הדושן, כמו שעשו חבריי – יש 12 ילדים חולי דושן – מאפשרת להציל אותם. הכנסת טיפלה בנושאים יותר קשים שעלו יותר כסף, והצליחה. כאן מדובר בנושא שמאחד את כל חלקי הבית, ימין ושמאל, יהודים וערבים, וכולם מסכימים. כולם מתרגשים, במיוחד כאשר אנחנו נמצאים, אדוני היושב-ראש, באותו חדר עם הילדים הנפלאים האלה והוריהם. אין מישהו שלא מכיר באופן אישי מקרה. אני מכיר את המקרה מכפר קרע, של יאזן למשל, שהמשפחה שלו, בניגוד למשפחות אחרות הצליחה כמעט לאסוף תרומות מיישובי המשולש, אבל זה לא פתרון. זה לא פתרון לאנשים האלה. יש ילדים מטירה, מקלנסואה, מכל הארץ, שפנו אלינו. זה לא יהודים וערבים, כל מקרה הוא מקרה אנושי בפני עצמו. 
אני חבר כנסת ותיק כמוך  - - -

היו"ר משה גפני:
אבל אתה יותר טוב.

אחמד טיבי (הרשימה המשותפת):
לא, לא. אני חוויתי כאן מלחמות על דברים הרבה פחות רגישים, הרבה פחות כואבים. אנשים נשארו עד השעות הקטנות של הלילה כדי להשיג 200 ו-300 מיליון שקל לתאורה, לדברים שהם לא מצילי חיים באופן מיידי. לכן, אם אנחנו יוצאים היום בלי שנצליח לאלץ את הממשלה למצוא את הסעיף הזה שיעביר 160 מיליון שקל לשנתיים, אז אנחנו כשלנו ולא הבאנו בשורה לאנשים האלה. כולם אומרים: אנחנו רוצים למצוא פתרון, אבל אין פתרון. 
לכן, אדוני היושב-ראש – ידעתי שתוך כדי הדברים שלי שר הבריאות יתזמן את זה בכניסה מאוד דרמטית. כולנו דיברנו איתו וכל הזמן הוא אמר, ובצדק: החלטתי למצוא פתרון. היות שהשר נמצא פה וכן המנכ"ל – אני לא יודע אם נמצאים פה נציגי משרד האוצר או לשכת ראש הממשלה - - - 

יואב קיש (הליכוד):
הבעיה זה משרד האוצר. 

אחמד טיבי (הרשימה המשותפת):
לא, הבעיה היא הממשלה. הבעיה היא הממשלה שיכולה למצוא. עוד מעט יהיה דיון כדי להעביר מיליארדים מקק"ל לאוצר המדינה ויש עודפי מס הכנסה של 19 מיליארד שקל - - - 
שר הבריאות יעקב ליצמן:
17. 

אחמד טיבי (הרשימה המשותפת):
בסדר. את ההפרש ביני לבינך נעביר לסל התרופות. 

שר הבריאות יעקב ליצמן:
אפשר להצביע על זה?

אחמד טיבי (הרשימה המשותפת):
גפני יעשה את זה. 

חייבים למצוא פתרון. זה אמור לבייש את כולנו שההורים והילדים האלה נאלצים לבוא לכנסת כדי להתחנן בפני חברי כנסת. תודה רבה. 

קארין אלהרר (יש עתיד):
ממש. 

היו"ר משה גפני:
תודה רבה. מיקי רוזנטל, ואחריו – חמד עמאר. 

מיקי רוזנטל (המחנה הציוני):
תודה רבה, אדוני היושב-ראש, זה יהיה ממש קצר. אי אפשר שלא להסתכל לילדים האלה ולהוריהם בעיניים ולראות את התחינה שהם מבקשים מאתנו, לסייע להם להציל את חייהם ואת חיי ילדיהם. פשוט אי אפשר להבין בכלל למה אנחנו מקיימים את הדיון הזה. בכל אופן, יש נימוקים לכאורה, והנימוק המרכזי שבגינו – ואני מניח שגם שר הבריאות יגיד את זה – זה שיש גם חולים אחרים ויש גם מחלות אחרות, וכולם רוצים לחיות ולהיות בריאים. אבל יש נימוק אחד שגובר על זה ולכן אנחנו יושבים פה. ראשית, מדובר בילדים, ילדים שיש להם אופק חיים ארוך, ואנחנו צריכים לסייע להם. יש תרופה שיכולה לעזור להם.
הדבר השני שבגינו אנחנו חייבים לסייע לקבוצה הזאת, זה שמדובר בקבוצה יחסית קטנה של חולים, בניגוד למחלות אחרות. התרופה מאוד יקרה, אדוני שר הבריאות, אבל היא מהפכנית באופן שגם אתה יודע, שהיא פשוט הופכת את כיוון המחלה. היא הופכת ילדים נכים לילדים בריאים. אנחנו חייבים, למרות שזה מייצר תקדים, ואני מבין את הלחצים שאתה נתון בהם גם מצד חולים וקבוצות חולים אחרות, אין מנוס ואנחנו חייבים להתייחס לקבוצה הזאת כשונה, בין היתר בגלל שהם ילדים ואנחנו חייבים להציל את חייהם. תודה. 
היו"ר משה גפני:
תודה רבה. חמד עמאר, ואחריו – איתן ברושי. ממש בקצרה, אני רוצה שהשר ידבר. 
חמד עמאר (ישראל ביתנו):
אני רוצה להודות לך על קיום הדיון. הגשנו בקשה לדיון דחוף בנושא ובעצם קיום הדיון הזה ביטלנו את הדיון הדחוף. אני חושב שברגע שנמצאה תרופה שמצילה חיים, כולם צריכים להתגייס. אני אספר לכם רק סיפור אחד קטן של שכן שלי וחברי שלי. נולדו לו שני ילדים ושניהם חולים במחלה. אחד מהם נפטר לפני שנתיים והשני במצב מאוד קשה. זה רק סיפור של משפחה אחת. אנחנו מדברים על 80 משפחות, 80 ילדים, ויש עוד 12 ילדים, אדוני השר, שחולים במחלת דושן. אנחנו צריכים לבדוק איך אנחנו עושים את זה. דיברתי איתך בשבוע שעבר ואמרת לי שנמצא 156 מיליון שקל. אני זוכר את הדברים. אני מקווה שהיום נשמע בשורות טובות, כך גם המשפחות, ונצא כוועדת הכספים עם היד על העליונה בנושא הזה. תודה רבה. 
היו"ר משה גפני:
תודה רבה. איתן ברושי, ואחריו – פורר ומוזס. 

איתן ברושי (המחנה הציוני):
אדוני השר, יושב-ראש הוועדה, חברי הכנסת, הורים וילדים, כמובן שאני תומך בבקשה, אבל אני רוצה להגיד לך, אדוני השר, שבממשלה השאלה אינה כמה, אלא מהו סדר העדיפויות. כסף תמיד חסר, השאלה היא לאיזה יעדים מכוונים אותו. 

אני חושב שצריך להבחין בין שתי נקודות, משום שההתלבטות של סל התרופות לא תיגמר בדיון הזה. השאלה הראשונה תהיה הכרעה של מוסדות הבריאות ושל שר הבריאות – הבנתי שהשר נמצא פה וזה ביטוי לתמיכתו בבקשה. אם משרד הבריאות וועדת סל התרופות, גם אם זה לא בתוך סל התרופות אומרים שהתרופה חיונית, מצילת חיים, אני לא חושב שיש כאן שאלה של מקור כספי. אתה יודע שהמדינה עומדת בפני החלטה בגלל עודף של 20 מיליארד. אני לא חושב שאפשר לצאת מפה בלי החלטה ברורה שבמידה ששר הבריאות והנהלת המשרד וצוות הוועדה המיוחדת והחשובה של סל התרופות נותנת הצדקה מקצועית לתרופה מצילת חיים, הוועדה מגבה את ההחלטה שיימצא לזה המקור שברור שהוא מעבר לתקציב משרד הבריאות. 
לכן אני מבקש שההחלטה פה תהיה חד-משמעית: במסגרת חלוקת המשאבים לקראת שנת 2018 יש מקור לתרופה. תודה.

(היו"ר יצחק וקנין, 10:30)
היו"ר יצחק וקנין:
תודה רבה לחבר הכנסת ברושי. עודד פורר. 
עודד פורר (ישראל ביתנו):
תודה, אדוני. אני חושב שבמציאות שלנו יש רגעים שבהם המציאות משתנה ושבהם צריך לקבל החלטות שהן נכונות לאותו רגע. למשל, כשמתגלה איום ביטחוני מיוחד מכנסים את הוועדות ומוצאים את התקציבים כדי לתת לזה מענה. אני חושב שהרגע בו נמצאה תרופה לאותה מחלה, זה אחד הרגעים האלה. זה אחד הרגעים שאנחנו צריכים לבוא ולמצוא את הפתרון כי השתנתה המציאות והיא שונה ממה שהיא היתה לפני מציאת אותה תרופה. אני קצת מתבייש שהילדים צריכים לבוא לפה, לוועדה בכנסת, כאילו כדי לבקש את העניין הזה. אני חושב שאין בעניין הזה צורך, אני חושב שעצם הבקשה והנוכחות של כל חברי הכנסת מכל סיעות הבית פה מראה את החשיבות שכל אחד ואחת מאתנו רואים לעניין הזה. מאחורי כל ילד כזה, מעבר לעלויות ולטיפול בכל ילד, יש גם משפחה, ויש משפחה שגם המשאבים שלה נשאבים לתוך הנושא הזה. התרופה הזאת משנה חיים, בוודאי לילדים, אבל גם לכל הסביבה שלהם. 
לכן אני רוצה, אדוני, שאנחנו נקבל פה איזושהי החלטה לפיה ועדת הכספים נותנת גיבוי מלא לשר הבריאות בבקשה שלו וברצון שלו לגייס תקציב לטובת העניין הזה. 

יואב קיש (הליכוד):
מתווה, עודד. אנחנו מבקשים פה מתווה. 

עודד פורר (ישראל ביתנו):
אני אומר את זה לשר שיושב פה - לפעמים הוא בא לפה ואנחנו כועסים עליו או לפעמים אנחנו נכנסים למשרד הבריאות ומתערבים להם בתוך התקציב ורוצים שהתקציב יהיה כך או אחרת – יש פה גיבוי מלא לשר הבריאות לצאת למהלך ככל שהוא יחליט לטובת העניין הזה. הגיבוי הזה חוצה קואליציה-אופוזיציה בלי קשר ובלי סיסמאות פוליטיות שאולי נשמעו פה. 

קארין אלהרר (יש עתיד):
אדוני היושב-ראש, נציג האוצר נמצא כאן?

(היו"ר משה גפני, 10:33)
היו"ר משה גפני:
אני לא יודע. אני לא רוצה להתערב בדיון – חלק מדברים פוליטיקה וחלק - - - 

קארין אלהרר (יש עתיד):
לא פוליטיקה. 

היו"ר משה גפני:
לא אמרתי עלייך. אני רוצה להגיד לך שבקדנציה הקודמת יושב-ראש ועדת הכספים לא היה מביא דיון כזה בלי שהיה מתאם את זה קודם עם שר האוצר. אני תיאמתי את זה רק עם שר הבריאות. אז בואו ניכנס לפרופורציות. 

קארין אלהרר (יש עתיד):
אדוני, אני לא נכנסת למה היה. אני רק - - - 

היו"ר משה גפני:
את יודעת שיש לנו כלים מול משרד האוצר. זה מיותר. 

מוסי רז, בבקשה. 

מוסי רז (מרצ):
ראשית, אני רוצה להודות ליושב-ראש שנענה לבקשה לקיים את הדיון הזה. זה דיון מאוד חשוב. אני רואה שכל חברי הכנסת פה מסכימים על העניין הזה. אנחנו חייבים לא רק מתווה, ומבחינתי לפחות מי שבאופוזיציה פה צריך להגיד שאנחנו לא נענים לשום בקשה של הממשלה עד שהיא תפתור לנו את הבעיה הזאת. ראינו איזה דברים מביאים לנו, הם חשובים בהרבה פחות. 
אני רוצה לדבר פוליטיקה. פוליטיקה זה להציל את הילדים האלה, שראויים לחיים טובים ובריאים, ויש לנו את הכסף לעשות את זה. זו פוליטיקה ואת זה צריך לעשות. 
היו"ר משה גפני:
תודה רבה. איציק וקנין.

יצחק וקנין (ש"ס):
במספר פעמים בדיונים מעין אלה אמרתי שכשמדברים על ילדים עם מוגבלויות מסוימים צריך לדעת מה הנטל שיש על המשפחה במקרים הללו. אין לנו הבנה – ראיתי את זה במו עיני במספר בתים – עד כמה הנטל הזה הוא כבד, קל וחומר כשיש ילד שחולה במחלה שמשפיעה ואין ספק שכל הבית מושפע מהדבר הזה. לכן אני חושב שחייבים למצוא את המקורות הכספיים לדברים הללו. אנחנו מעבירים העברות תקציביות כאלה ואחרות, גדולות וחשובות ככל שיהיו, ואני לא חושב שהדבר הזה הוא לא חשוב יותר מכל מטרה אחרת בחברה הישראלית. לכן צריך לעשות כל מאמץ למצוא את הפתרון הכספי לדבר הזה. 
היו"ר משה גפני:
תודה רבה. אורן חזן, אחרון הדוברים מבין הח"כים. 

שר הבריאות יעקב ליצמן:
אתה שובת רעב?

אורן אסף חזן (הליכוד):
כן, שובת רעב. אתם לא רגילים לראות אותי כזה שקט. 
אני אהיה פשוט, אין צורך להעמיס במילים או לחזור על פוליטיזציה. אין עניין פוליטי בסיפור הזה, וזה גם לא עניין כלכלי. לבוא אלינו, כחברי כנסת, כדי שאנחנו נצטרך לתמחר מה הערך של חיי אדם, שלא לומר של חיים נורמליים, זה לא מתפקידנו. זה לא מקומנו. בכל סכום שלא יהיה, אם יש פתרון, אנחנו צריכים להקיש את הפתרון הזה. 

לכן אני אומר בצורה הכי פשוטה – מחר צריכה להגיע הצבעה על קק"ל, על מיליארד שקלים שהממשלה רוצה לקבל. אני גם ככה שובת רעב בעניין תקציבי הביטחון, עוד 160 מיליון שקל לא יעשו הרבה הבדל. תעזבו אותנו מסיפורים ומתווים וועדות, אלה ילדים שצריכים לחיות את החיים. אני גדלתי בבתי-חולים, ראיתי איך ההורים האלה צריכים להתמודד עם החיים. הרבה פעמים אצלנו בכנסת זה רחוק מהעין רחוק מהלב, במקרה זה זה צריך להיות מול העיניים ובתוך הלב.

הנה, אני מרחיב את שביתת הרעב שלי ועושה את זה בהכי פשוט, כיוון שזה לא פוליטי, מוסי, וכיוון שביקשת מהאופוזיציה ואני מהקואליציה עם קול אחד של ועדת כספים בשיתוף אתכם וכל עוד לא יימצא פתרון וכסף למשרד הבריאות כדי לתת לילדים האלה חיים בריאים, תקינים וכמה שיותר נורמליים, אני לא חוזר להצביע עם הקואליציה. בזה זה מסתכם. 

היו"ר משה גפני:
תודה רבה. אלעזר פאלק יכול לדבר? בינתיים ידבר שר הבריאות יעקב ליצמן. 
שר הבריאות יעקב ליצמן:
תודה, אדוני היושב-ראש. חבריי חברי הכנסת, הרב גפני פנה אלי לקיים דיון על הנושא של ילדי SMA  ואמרתי לו: אדרבה, אני אשמח מאוד. 

קודם כל אני רוצה להעיר דבר אחד, ואני מבקש מכם, חברי הכנסת – יעידו כאן ההורים, הם ישבו איתי לא בפעם הראשונה, והם יודעים שאני רוצה לעזור להם, הם יודעים שאני הולך לעזור להם, אבל אתם צריכים להיזהר מאוד, וזו הבקשה שלי בעקבות הדיון כרגע: היום זה הם, מחר זה משהו אחר, מחרתיים זה יכול להיות דבר שלישי. כבר יש לי כמה בקשות. אל תיכנסו לזה, משתי סיבות. עוד מעט אני אדבר על פתרונות, אני לא מתכוון לברוח מזה, אבל קודם כל זה. בעוד יומיים יש בג"ץ על זה. אז בסדר שרוצים להעביר את הפרוטוקול של הישיבה לבג"ץ - אני אשמח מאוד, כי זה לא נגדי – אבל עד היום סירבתי להתערב בדיוני הוועדה הציבורית של סל הבריאות. מעולם לא אמרתי להם מה להחליט ומה לא להחליט. לדעתי זה אסור, ואוי ואבוי  אם ועדת הכספים – זה לא בסתירה לדיון – אבל אני לא רוצה שמחר יבואו עוד. אתם בעצמכם דיברתם על דושן ועוד כמה, וכבר דיברו איתי. 

אורן אסף חזן (הליכוד):
אבל, אדוני השר, בגלל - - -

שר הבריאות יעקב ליצמן:
לא, לא, אתה מקלקל את הדיון. תאמין לי, אורן, אתה מקלקל. 

היו"ר משה גפני:
אורן, לא להפריע לשר.

שר הבריאות יעקב ליצמן:
זה לא עסק שיבואו כל פעם ויקיימו דיון בוועדת כספים, שזה הכי חשוב, או מחר בוועדת העבודה והרווחה או בוועדה אחרת. זה לא עסק, זו לא דרך. יש ועדה ציבורית, היא יושבת על זה וזה מה שצריך לעשות. 

ראיתי בפעם הראשונה את הילדים האלה ואמרתי לעצמי שאי אפשר להסתכל לילדים האלה בעיניים בלי לחפש פתרון. כשמיניתי את ועדת הסל, בישיבה הראשונה, בשונה ממה שהיה בכל פעם, הנחתי בפניהם את הנושא של ה-SMA. אמרתי לא להיכנס כרגע, יש כמה דרכים לטפל בזה, ואני יודע שכרגע זה על השולחן שלהם והם דנים בזה ברצינות. 

יש לי שאלה, ודיברתי על זה עם המנכ"ל, ונצטרך להבהיר אותה מבחינה משפטית: מה ההבדל של זה מדברים אחרים, כי כל יום שעובר זה הפסד. הוכח שהתרופה הזאת היא עוזרת וכל יום שחלילה וחס הם לא  מקבלים את התרופה, יש הרעה. כל יום הוא חשוב. 

לכן אני מתכוון לדבר ביחד עם המנכ"ל עם יושב-ראש ועדת הסל, פרופ' רוני גמזו, וכן עם המזכירה ד"ר אסנת לוקסנבורג. אגב, ברחתי מישיבת ממשלה על קק"ל. אני מתכוון שאם הם חושבים – כי יש דיונים ואני לא יודע איפה הם עומדים כרגע. אגב, אני אחפש פתרון שלא שייך לדיון הזה. יש עוד שני דברים שהמנכ"ל יודע עליהם ואני לא רוצה לפרט כרגע – לאשר את התרופה, האם יש דרך שהם יאשרו את זה עכשיו, או כמה, כי אפשר לא לאשר את הכל. אני לא הולך להגיד להם כמה. מה וכמה – אני לא אומר, אבל אם יש להם דרך לתת כסף מתוך ה-460 מיליון שקל עבור התרופה הזאת, אני מבקש שהם יודיעו לי עכשיו ולא בסוף דצמבר. למה? כי כל יום חשוב. המנכ"ל ישאל את היועץ המשפטי אם זה אפשרי. אני לא יודע, אני זהיר. 
אני אומר שני דברים: יש דרך של הסל ויש דרך אחרת. מחפשים פתרונות. גם שר האוצר בעד ומחפשים דרך. אמרתי שיש עוד דרך אחת שאני חושב שהיא אפשרית, אבל קודם כל אני צריך לשמוע את ועדת הסל. אני מתכוון, ביחד עם המנכ"ל, לפנות היום ליושב-ראש ועדת הסל ולמרכזת הוועדה.

יואב קיש (הליכוד):
מה עם האוצר?

שר הבריאות יעקב ליצמן:
רגע. לא יהיה שום פתרון – ואת זה אני אומר לכם, וזה גם תפקידכם – כי 2 מיליון שקל לתרופה, זה טירוף. שלא יספרו לי סיפורים, סיפורי סבתא, 2 מיליון שקל לילד זה טירוף. אני יכול לגלות לכם שלפני כחצי שנה הייתי ב-OECD בדיון על יוקר התרופות. הצעתי שם שכל מדינות ה-OECD יחרימו כל תרופה חדשה שהיא יקרה. כולם. לא מכניסים, אוסרים להכניס למדינה. אז יבינו שאין דרך. אגב, זה נכנס לדיון ויכול להיות שזה יעלה בדיון הבא של ה-OECD. מדינה אחת לא יכולה לעשות את זה, יהרגו אותה, אבל אם כולם יחליטו שאם לא מורידים את המחיר – חייבים, ואני קורא לכם ללחוץ, להוריד את המחיר של התרופה. 2 מיליון שקל לילד – אני לא רוצה להתבטא בחריפות. 
אני אופטימי, אני מקווה שיהיה פתרון בעזרת השם. הסברתי להורים שהיו אצלי. 

יואב קיש (הליכוד):
הרב ליצמן, מה עם האוצר? צריך עוד תוספת תקציבית מהאוצר לדבר הזה?  אנחנו פה בדיוק בשביל ללחוץ. 

שר הבריאות יעקב ליצמן:
אמרתי לך, כשנצטרך אני אבוא לכאן. 

היו"ר משה גפני:
אני  מודה לשר הבריאות. אלעזר פאלק, בבקשה. 

אלעזר פאלק:
שלום, אני אלעזר. מבחינה חיצונית אני נראה ילד שאין מה לעשות איתו, אבל בפנימיות זה בדיוק הפוך. היום זה יום של גיל תשע שלי - - - 

מרים פאלק:
היום זה יום ההולדת שלו. 

אלחנן פאלק:
אבל ביטלתי את כל החגיגות בשביל להילחם על החיים שלי. תודה רבה, אלעזר. 

היו"ר משה גפני:
תודה רבה, תהיה בריא. 

מנחם אליעזר מוזס (יהדות התורה):
נזכה בחתונה שלך למחוא כפיים. 

קריאות:
אמן, אמן. 

היו"ר משה גפני:
הודיה ניסנקורן, בבקשה. 

הודיה ניסנקורן:
אני הודיה, אימא של דריה, בת שנה וחמישה חודשים. דריה היא התינוקת הראשונה בארץ שקיבלה את הספינרזה כטיפול חמלה שממומן על-ידי חברת התרופות בארצות הברית. אני רוצה להתחבר לדברים שלך, חברת הכנסת אלהרר, יש שני אלמנטים בתרופה הזאת: האחד, אלמנט של הצלת חיים. דריה כבר לא היתה אמורה להיות איתנו, אבל היא איתנו, וזה בזכות התרופה; האלמנט השני זה חזרה של תפקודים שלא היו לה, למשל הרמת ידיים. מילדה שלא היתה מסוגלת להביא ידיים לפה כמו כל תינוקת רגילה שגדלות לה השיניים, אז עכשיו היא כל יום עם הידיים בפה. ילדה שמשפשפת עיניים כשהיא עייפה, כאשר עד לפני חודש אני הייתי אמורה לשפשף לה את העיניים כשהיא היתה עייפה. כל יום אנחנו רואים תפקוד קטן שחוזר. אין דבר יותר מרגש מזה. יש לכם פה את הזכות להציל חיים של 80 ילדים. 
אורן כץ:
אני אבא של דנה כץ ויש לי עוד בת שחולה ב-SMA. הודיה אמרה שבגלל שהילדה שלה מקבלת טיפול חמלה כל יום היא רואה דברים שחוזרים ורואים שיפור, אני בתור אבא רואה כל יום איבוד, הידרדרות של תפקודים של דנה. לפני שנה דנה יכלה לאכול לבד, יכלה לשתות לבד. היום אנחנו מאכילים אותה, עושים לה הכל. בכל יום שעובר - חייבים להבין את זה – אנחנו מרגישים שהילדים בורחים לנו מהידיים. זה יהיה כתם שחור אדיר למדינת ישראל אם אחד הילדים האלה ימות חס וחלילה. כל החיים, לפני שהגיעה התרופה, שומרים על שגרת חיים – בתי-ספר רגילים, נלחמים על החיים שלהם, הופכים עולמות בשביל הילדים האלה. אנחנו נמשיך להפוך את העולמות האלה ועד שלא תהיה תרופה אנחנו לא נעצור. אנחנו נעשה הכל כדי להציל את כל חולי ה-SMA. אנחנו לא נוותר לשנייה, אנחנו נהיה בכל מקום. העצוב פה זה שבהרבה מקומות בעולם הבינו את הנושא, את חשיבות התרופה, ולקחו החלטות מיידיות. החליטו שזה מצב חירום והחליטו להציל את הילדים מיד. למה זה לא קורה פה? אני לא מצליח להבין. הילדים שלנו הולכים למות, אתם צריכים להבין את זה. 

היו"ר תמשה גפני:
תודה רבה. 

רבותי, אני מבקש לסכם את הדיון. אני מודה לשר הבריאות שניאות מייד לבקשתי לבוא לדיון הזה, כמובן עם מנכ"ל משרד הבריאות ואנשי משרד הבריאות. אני מציע שאנחנו נקבל את המתווה של שר הבריאות, נמתין כמה ימים - - - 

קארין אלהרר (יש עתיד):
על כמה זמן מדובר?

היו"ר משה גפני:
הוא אמר שהוא ידבר עם פרופ' גמזו.  אני מבקש ממך, שר הבריאות, אם תוכל לעדכן את הוועדה. אם בכל אופן יימצא פתרון באופן זמני – אני מבין את החשיבות של הטווח הארוך, שצריך להוריד את המחיר של התרופה הזאת, שעל פניו זה נראה גרוע, אבל אני מדבר על מצב הביניים. היות שכל יום שעובר, כפי שאתה אמרת לי כשדיברנו על העניין הזה, עושה בעיה. אם יצטרכו איזשהו דבר שאנחנו נצטרך להתערב מול משרד האוצר או שאתה תעשה את זה בעצמך, או שתרצה את הסיוע שלנו. אנחנו לא נאפשר, אתה לא תאפשר, אלא אם כן הילדים האלה ממשיכים לחיות וממשיכים להיות בריאים. זה לא מצב שמדינה כמו שלנו יכולה להרשות את זה. זה ברור לחלוטין ואני שמח על התהליך שאתה מוביל עכשיו. אם אכן הבעיה תיפתר באופן מיידי, אנחנו נודה לך ונברך אותך על כך.  אם יהיה צורך בסיוע של הוועדה, אתה מכיר את הוועדה הזאת, היית יושב-ראש שלה הרבה פעמים. אם יהיה צורך, הוועדה יכולה לסייע. 
שר הבריאות יעקב ליצמן:
הוועדה יכולה לעזור וללחוץ על החברה להוריד את המחיר. 

איציק שמולי (המחנה הציוני):
וגם על האוצר להביא כסף. 

קארין אלהרר (יש עתיד):
אדוני השר, בהתייחס להצעה שלך לעזור להוריד מחירים – זה כמובן מבורך, רק שחייבים לזכור שיש עוד הרבה מאוד מחלות יתומות שלא ימהרו לפתח להן תרופות אם המחיר לא יהיה מספק מבחינתם. 

שר הבריאות יעקב ליצמן:
בדרך כלל, לפני שוועדת הסל מביאה את התרופות לדיונים ולאישורים, היא לוחצת. כאן זה מעבר ללחץ שלהם. הלחץ שלהם לא מספיק, צריך עוד יותר לחץ. 

משה בר סימן טוב:
אגב, שילוב כזה של עלות פר חולה לא היה בישראל. זה לא מחלת יתום שאנחנו מכירים כשיש ילד אחד או שניים. 

קארין אלהרר (יש עתיד):
אדוני השר, אני מבקשת להציע הצעה אחרת. אני מבינה שביום-יומיים הקרובים תהיה תשובה מוועדת הסל. אני מציעה שאם ביומיים הקרובים לא תתקבל איזושהי החלטה מקדמת באמצעות ועדת סל התרופות, נעבוד הפוך – קודם כול נביא את האוצר לתת את הכסף ואחר כך ההתחשבנות עם משרד הבריאות. קודם כל צריך למצוא כסף לדבר הזה. 
היו"ר משה גפני:
קארין, אני לא שולל את מה שאת אומרת, אבל אנחנו לא הולכים במתווה הזה. 

שר הבריאות יעקב ליצמן:
אדוני היושב-ראש, אני מוכן ללכת לפי מה שהיא הציעה. אם לא נסתדר בימים הקרובים, אני אשמח אם היושב-ראש יזמין אותי עוד פעם, ואני אבוא, בלי נדר. 

אסנת אטלי בריאנד:

אני אימא של אליה. השר ליצמן מכיר אותנו היטב, נפגשנו איתו. אני רק רוצה להודות לו על המאמצים שהוא עושה ושאנחנו גאים בשר הבריאות שלנו.

היו"ר משה גפני:
יפה, גם אני. אני רוצה להגיד לכם ולילדים: לא נעזוב אתכם. זה מה שאמר גם שר הבריאות. לא נעזוב אתכם לבד, אנחנו נהיה אתכם עד שהבעיה תיפתר. 

תודה רבה, הישיבה נעולה. 

הישיבה ננעלה בשעה 10:55

